CELEX: 32012D0003(01)
Language: el
Date: 2012-03-05 00:00:00
Title: 2012/153/ΕΕ: Απόφαση της Ευρωπαϊκής Κεντρικής Τράπεζας, της 5ης Μαρτίου 2012 , σχετικά με την καταλληλότητα εμπορεύσιμων χρεογράφων εκδόσεως ή πλήρους εγγυήσεως της Ελληνικής Δημοκρατίας στο πλαίσιο της προσφοράς αυτής για την ανταλλαγή χρέους (ΕΚΤ/2012/3)

16.3.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 77/19
            
         ΑΠΌΦΑΣΗ ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ
   της 5ης Μαρτίου 2012
   σχετικά με την καταλληλότητα εμπορεύσιμων χρεογράφων εκδόσεως ή πλήρους εγγυήσεως της Ελληνικής Δημοκρατίας στο πλαίσιο της προσφοράς αυτής για την ανταλλαγή χρέους
   (ΕΚΤ/2012/3)
   (2012/153/ΕΕ)
   ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 127 παράγραφος 2 πρώτη περίπτωση,
   Έχοντας υπόψη το καταστατικό του ευρωπαϊκού συστήματος κεντρικών τραπεζών και της Ευρωπαϊκής Κεντρικής Τράπεζας, και ιδίως το άρθρο 3.1 πρώτη περίπτωση, το άρθρο 12.1, το άρθρο 18 και το άρθρο 34.1 δεύτερη περίπτωση,
   Έχοντας υπόψη την κατευθυντήρια γραμμή ΕΚΤ/2011/14, της 20ής Σεπτεμβρίου 2011, σχετικά με τα μέσα και τις διαδικασίες νομισματικής πολιτικής του Ευρωσυστήματος (1), και ιδίως το παραρτήμα I, ενότητες 1.6, 6.3.1 και 6.3.2,
   Εκτιμώντας τα ακόλουθα:
   
               (1)
            
            
               Λαμβάνοντας υπόψη τις έκτακτες περιστάσεις που επικρατούν στις χρηματοπιστωτικές αγορές και τη διατάραξη της κανονικής αξιολόγησης από την αγορά τίτλων έκδοσης ή εγγύησης της Ελληνικής Δημοκρατίας, το διοικητικό συμβούλιο εξέδωσε την απόφαση ΕΚΤ/2010/3, της 6ης Μαΐου 2010, σχετικά με προσωρινά μέτρα που αφορούν την καταλληλότητα των εμπορεύσιμων χρεογράφων που εκδίδει ή εγγυάται η ελληνική κυβέρνηση (2). Με την εν λόγω απόφαση ανεστάλησαν προσωρινά οι ελάχιστες απαιτήσεις του Ευρωσυστήματος περί πιστοληπτικής διαβάθμισης, όπως αυτές καθορίζονται στους κανόνες του πλαισίου του Ευρωσυστήματος για την αξιολόγηση της πιστοληπτικής ικανότητας ορισμένων εμπορεύσιμων περιουσιακών στοιχείων του παράρτηματος I, ενότητα 6.3.2, της κατευθυντήριας γραμμής ΕΚΤ/2011/14. Η απόφαση ΕΚΤ/2010/3 καταργήθηκε με την απόφαση ΕΚΤ/2012/2 (3) λόγω της αρνητικής επιρροής που άσκησε επί της πιστοληπτικής διαβάθμισης των εν λόγω χρεογράφων η κίνηση της διαδικασίας προσφοράς για την ανταλλαγή χρέους η οποία, στο πλαίσιο της συμμετοχής του ιδιωτικού τομέα, απευθύνεται στους κατόχους εμπορεύσιμων χρεογράφων έκδοσης ή εγγύησης της ελληνικής κυβέρνησης.
            
         
               (2)
            
            
               Στις 21 Ιουλίου 2011, οι αρχηγοί των κρατών και κυβερνήσεων της ζώνης του ευρώ και τα θεσμικά όργανα της Ένωσης ανακοίνωσαν μέτρα για τη σταθεροποίηση των ελληνικών δημοσίων οικονομικών, στα οποία συγκαταλεγόταν η δέσμευσή τους περί παροχής πιστωτικής αναβάθμισης με σκοπό την ενίσχυση της ποιότητας εμπορεύσιμων χρεογράφων έκδοσης ή εγγύησης της Ελληνικής Δημοκρατίας. Το διοικητικό συμβούλιο αποφάσισε ότι η εν λόγω πιστωτική αναβάθμιση θα παρασχεθεί από την Ελληνική Δημοκρατία υπέρ των εθνικών κεντρικών τραπεζών (ΕθνΚΤ).
            
         
               (3)
            
            
               Το διοικητικό συμβούλιο έκρινε ότι το ελάχιστο όριο πιστοληπτικής διαβάθμισης που γίνεται δεκτό από το Ευρωσύστημα πρέπει να ανασταλεί όσον αφορά εμπορεύσιμα χρεόγραφα έκδοσης ή πλήρους εγγυήσης της Ελληνικής Δημοκρατίας για τα οποία παρέχεται η προαναφερθείσα πιστωτική αναβάθμιση,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Καταλληλότητα των εμπορεύσιμων χρεογράφων εκδόσεως ή πλήρους εγγυήσεως της Ελληνικής Δημοκρατίας στο πλαίσιο της προσφοράς αυτής για την ανταλλαγή χρέους
   1.   Εμπορεύσιμα χρεόγραφα εκδόσεως ή πλήρους εγγυήσεως της Ελληνικής Δημοκρατίας τα οποία δεν πληρούν τις ελάχιστες απαιτήσεις του Ευρωσυστήματος περί πιστοληπτικής διαβάθμισης, όπως αυτές καθορίζονται στους κανόνες του πλαισίου του Ευρωσυστήματος για την αξιολόγηση της πιστοληπτικής ικανότητας ορισμένων εμπορεύσιμων περιουσιακών στοιχείων του παράρτηματος I, ενότητα 6.3.2, της κατευθυντήριας γραμμής ΕΚΤ/2011/14, αλλά πληρούν τα υπόλοιπα κριτήρια καταλληλότητας που καθορίζονται στο παράρτημα I της κατευθυντήριας γραμμής ΕΚΤ/2011/14, χρησιμοποιούνται ως ασφάλειες για τις πιστοδοτικές πράξεις του Ευρωσυστήματος εφόσον παρασχεθεί πιστωτική αναβάθμιση στις ΕθνΚΤ από την Ελληνική Δημοκρατία στο πλαίσιο συμφωνίας επαναγοράς.
   2.   Τα εμπορεύσιμα χρεόγραφα της παραγράφου 1 θεωρούνται αποδεκτά καθ’ όλη τη διάρκεια ισχύος της πιστωτικής αναβάθμισης.
   Άρθρο 2
   Έναρξη ισχύος
   Η παρούσα απόφαση αρχίζει να ισχύει στις 8 Μαρτίου 2012.
   
      Φρανκφούρτη, 5 Μαρτίου 2012.
      
         
            Ο Πρόεδρος της ΕΚΤ
         
         Mario DRAGHI
      
   
   
      (1)  ΕΕ L 331 της 14.12.2011, σ. 1.
   
      (2)  ΕΕ L 117 της 11.5.2010, σ. 102.
   
      (3)  ΕΕ L 59 της 1.3.2012, σ. 36.